text: Motorcyklist er død efter ulykke i Vejen.
  05 april 2012 kl. 16.25
  Mand påkørte helleanlæg og ramte to store granitsten. Ingen andre trafikanter var indblandet i ulykken.
  En motorcyklist har mistet livet efter at have kørt galt i Vejen.
  Ulykken er sket torsdag formiddag på Askovvej, oplyser vagtchefen ved Syd- og Sønderjyllands Politi.
  Manden kom kørende mod vest, da han mistede herredømmet efter at have ramt et helleanlæg.
  Derefter ramte motorcyklisten to store granitsten på stedet.
  Politiet kan ikke sige noget om farten på stedet, hvor man højst må køre 50 kilometer i timen.
  En ambulance kørte den hårdt kvæstede mand til sygehuset i Kolding, hvor han ved 11-tiden blev erklæret død.
  Den dræbte er en 36-årig mand fra lokalområdet.
  Ulykken undersøges nu nærmere af bilinspektøren.
  